**Ζητήματα που αφορούν στα μέτρα υγιεινής και ασφάλειας**

**για τη λειτουργία των σχολείων στον δήμο Μεταμόρφωσης**

Συναδέλφισσες και συνάδελφοι,

Σε λίγες μέρες ξεκινάει επίσημα η νέα σχολική χρονιά. Οι όροι και οι προϋποθέσεις όμως, όπως έχουμε διαπιστώσει και «δια ζώσης» μας ανησυχούν και δεν εξασφαλίζουν την ασφαλή προσέλευση μαθητών και εκπαιδευτικών.

Οι σχολικές μονάδες άνοιξαν την Τρίτη για τους εκπαιδευτικούς χωρίς προσωπικό καθαριότητας. Οι δημοτικές αρχές περιμένουν να ολοκληρωθεί η διαδικασία πρόσληψης του προσωπικού καθαριότητας, που και αυτό λιγοστό θα είναι για τις ανάγκες που πρέπει να καλύψουν, λόγω των ιδιαίτερων συνθηκών στην παρούσα φάση της πανδημίας.

Με πρωτοβουλία του Συλλόγου μας «Γ. ΣΕΦΕΡΗΣ», από την πρώτη μέρα που αναλάβαμε υπηρεσία (1/9) ήρθαμε σε επαφή με τη δημοτική αρχή Μεταμόρφωσης και θέσαμε καταρχάς τον προβληματισμό μας για τη λειτουργία όλων των σχολικών μονάδων καθώς και την απαίτησή μας να καθαριστούν άμεσα, πριν την 14η Σεπτεμβρίου (γιατί αυτή ίσως είναι η ημερομηνία έναρξης της εργασίας των καθαριστριών).

Ενημερώσαμε ότι αυτό το διάστημα οι εκπαιδευτικοί διαμορφώνουν τους σχολικές τάξεις και ενώ έχουν «φορτωθεί» την ευθύνη για να εφαρμοστούν οι οδηγίες του ΕΟΔΥ, παρευρίσκονται σε χώρους που έχουν να καθαριστούν και να απολυμανθούν περισσότερο από 2 μήνες.

Μετά και τη σημερινή επικοινωνία, μας ειδοποίησαν αργά το βράδυ της Τρίτης ότι από αύριο Τετάρτη 9/9 υπάλληλοι από το τμήμα καθαριότητας θα προσέλθουν στα σχολεία μας. Αν δεν τηρηθεί η υπόσχεση καλούμε τους συλλόγους Διδασκόντων να ενημερώσουν άμεσα και να το καταγγείλουν στο ΔΣ.

Τις επόμενες μέρες θα πραγματοποιήσουμε παραστάσεις και στους υπόλοιπους δήμους για να διεκδικήσουμε αποφασιστικά τους όρους και τις προϋποθέσεις ανοίγματος των σχολείων.

Συνάδελφοι συνεχίζουμε να διεκδικούμε μέσα από το σωματείο μας από την κυβέρνηση, το υπουργείο και τις δημοτικές αρχές:

* **Σχολεία καθαρά, με 15 μαθητές το πολύ ανά τάξη**, νέες αίθουσες διδασκαλίας και **πρόσληψη όλου του απαραίτητου εκπαιδευτικού και βοηθητικού προσωπικού.** Εύρεση ελεύθερων χώρων-κτηρίων που μπορεί να διαμορφωθούν για σχολική χρήση.
* **Εξασφάλιση κονδυλίων στις σχολικές επιτροπές** για την προμήθεια µε το απαραίτητο υλικό (Μέσα Ατοµικής Προστασίας, είδη καθαρισµού, αντισηπτικά κ.λ.π.)
* **Εξασφάλιση όλου του απαραίτητου αριθμού µόνιµων εργαζομένων στην καθαριότητα των σχολείων**